《归山歌》
明代·梁元柱

出门事行役，驱车循江屺。悄悄怀忧忡，行行复且止。

王路本清夷，何不如底矢。山青虎豹横，水赤蛟龙起。

况复曾燃照海犀，况复曾撄伏莽猊。故园烟树年来杳，天际风尘望欲低。

短剑漫逐风烟去，天路漫漫难解语。昔年恩重薄丘山，一旦身轻但雏鼠。

雏鼠沾沾何足论，冥鸿矫矫羽初骞。青鸟禾香堪共啄，玄蝉露洁可分餐。

归来乎，归来乎吾粤，微风渐渐起芜蕨。天上晴光彻夜开，浮云吹尽悬孤月。

孤月仍来照索居，芳菲华露满阶除。欲知圣代无穷谷，时有春风到草庐。

作者简介：梁元柱（一五八九 — 一六三六），字仲玉，号森琅。顺德人。明熹宗天启二年（一六二二）进士，初授翰林院庶吉士，拔选陕西道御史。以疏参东厂魏忠贤，忤旨夺官归里。乃构堂于粤秀山麓，颜曰“偶然”。毅宗崇祯元年（一六二八），召补福建道御史。三年，监北京乡试。旋奉敕按云南，便道归省，连遭父母之丧，起补广西参议，未赴而病卒。有《偶然堂集》四卷。事见罗孙耀撰墓志铭、吴元翰撰行状。清黄培彝修康熙十三年刊《顺德县志》卷八、清道光《广东通志》卷二八三有传。